Author: URSO URSO
Last saved by: jost

Predkladacia správa

	Úrad pre reguláciu sieťových odvetví predkladá návrh nariadenia vlády Slovenskej republiky, ktorým sa ustanovujú pravidlá pre fungovanie trhu s plynom na základe splnomocňovacieho ustanovenia § 12 a ods.5 zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov ( ďalej len „zákon o regulácii“), podľa ktorého pravidlá trhu s plynom na návrh úradu ustanoví vláda.

	Úrad predkladá návrh nariadenia vlády Slovenskej republiky, ktorý upravuje pravidlá organizovania trhu s plynom. Úprava predmetnej problematiky reaguje na nový zákon o energetike, ktorý zohľadnil smernice Európskej únie týkajúce sa spoločných pravidiel vnútorného trhu s plynom a novelu zákona o regulácii č. 658/2004 Z. z.

Vzhľadom na potrebu vytvoriť zodpovedajúce podmienky  pre liberalizáciu trhu a vznik konkurenčného prostredia v dodávke plynu, je potrebné ustanoviť podmienky a  postupy, ktoré zabezpečia účastníkom trhu s plynom otvorený a nediskriminačný prístup k sieťam.

Pravidlá určujú základné princípy prístupu a pripojenia do siete, ako aj základné podmienky pre zabezpečenie fungovania prepravnej siete, distribučnej siete a zásobníka  z hľadiska kvality a spoľahlivosti dodávok plynu odberateľom plynu. Cieľom pravidiel je tiež zabezpečenie otvoreného a transparentného prostredia s nediskriminačným prístupom všetkých účastníkov trhu s plynom a súčasne umožnenie zmien  o podmienkach trhu s plynom vo väzbe na ďalší vývoj liberalizácie európskeho trhu.
 
Pravidlá obsahujú výpočet základných druhov zmlúv medzi účastníkmi trhu s plynom.
Pravidlá ustanovujú rozsah obchodných podmienok pre prístup, pripojenie a prevádzkovanie siete pre prevádzkovateľov siete a určujú spôsob zverejňovania informácií, aby všetci účastníci trhu mali k nim rovnaký prístup a obmedzilo sa vlastnenie exkluzívnych informácií jedným účastníkom trhu s plynom alebo skupinou účastníkov trhu s plynom.

	Predkladaný návrh nariadenia vlády Slovenskej republiky je v súlade s Ústavou Slovenskej republiky a ostatnými všeobecne záväznými právnymi predpismi.

	Predkladaný návrh nariadenia nepredstavuje žiadne nároky na štátny rozpočet ani na rozpočty obcí a vyšších územných celkov a taktiež nebude mať vplyv na zamestnanosť, ani dopad na životné prostredie.